EUROOPAN KOMISSIO Strasbourg 27.10.2015 COM(2015) 610 final KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE

Komission työohjelma 2016



Uudet haasteet – uudet keinot



Vuosi sitten tämä komissio aloitti toimintansa uudelta pohjalta. Määrittelimme komission toiminnan painopisteet poliittisten suuntaviivojen mukaisesti ja lupasimme keskittyä isoihin asioihin, joissa kansalaiset odottavat unionin saavan aikaan muutoksen. Päätimme muuttaa työskentelytapojamme, olla avoimempia ja ottaa paremmin vastuuta siitä, mitä teemme. Pyysimme Euroopan parlamenttia ja neuvostoa toteuttamaan tätä muutosta kanssamme, sillä vain saavuttamalla yhdessä tuloksia asioissa, joilla on todellista merkitystä, voimme palauttaa kansalaisten luottamuksen siihen, että unioni on olemassa heitä varten. Kansalaiset arvioivat Euroopan unionia sen mukaan, miten se kykenee vastaamaan yhteiskuntiemme suuriin haasteisiin. Niitä ovat työllisyys, kasvu ja investointikuilu. Pakolaiset, jotka pyrkivät turvaan epävakaista oloista ja sodan jaloista. Ilmastonmuutos ja luonnonvaroihin kohdistuvat paineet. Epätasa-arvo, suvaitsemattomuus ja turvattomuuden tunne joissakin yhteisöissämme. Maailmanlaajuiset riippuvuussuhteet ja epävarmuus siitä, mikä on Euroopan paikka parhaillaan muotoutuvassa uudessa maailmanjärjestyksessä. Juuri näihin haasteisiin puututaan niiden kymmenen painopisteen avulla, jotka on määritelty Työllisyyden, kasvun, oikeudenmukaisuuden ja demokraattisen muutoksen ohjelmassa. Se on sekä Junckerin komission tehtävänmääritys että se perusta, jolta nykyinen komissio on valittu tehtäväänsä. Kuluneen vuoden tärkeimmät tapahtumat – talouden odotettua hitaampi elpyminen ja Kreikan talouden vakauttamispyrkimykset, ulkorajojamme koettelevat muuttopaineet, joita naapurialueillamme vallitseva turvattomuus ruokkii, Charlie Hebdo lehden toimituksessa ja muualla Euroopassa tehdyt terrorihyökkäykset – ovat vain lujittaneet päätöstämme keskittyä näihin painopisteisiin ja tehdä eri asioita eri tavalla. On tehtävä eri asioita kuin ennen Viime vuonna lupasimme tehdä eri asioita kuin ennen ja keskittyä isoihin asioihin. Sittemmin komissio on esittänyt näkemyksensä ja konkreettiset toimenpide-ehdotukset investointisuunnitelmasta, digitaalisista sisämarkkinoista, energiaunionista, Euroopan turvallisuusagendasta, Euroopan muuttoliikeagendasta, pääomamarkkinaunionista, oikeudenmukaista ja tehokasta yhtiöverotusta koskevasta toimintasuunnitelmasta, uudesta kauppaa koskevasta strategiasta ja viimeksi talous- ja rahaliiton syventämisestä ja vahvistamisesta. Tällä viikolla esitellään tavaroiden ja palvelujen sisämarkkinastrategia ja vielä ennen vuoden loppua kestävää kiertotaloutta, työvoiman liikkuvuutta ja ulkorajojen parempaa hallintaa koskevat suunnitelmat. Perustan kaikille näille toimille tarjoaa komission uusi paremman sääntelyn agenda. Puheenjohtaja aloitti 9. syyskuuta pitämällään unionin tilaa käsittelevällä puheella Euroopan parlamentin ja neuvoston kanssa jatkuvan vuoropuhelun, jonka pohjalta tässä työohjelmassa esitetään ne keskeiset aloitteet, jotka on tarkoitus toteuttaa näiden sitoumusten toteuttamiseksi seuraavien 12 kuukauden aikana. Kaikkea ei ole mahdollista tehdä yhdessä vuodessa, mutta komission suunnitelmat muodostavat kattavan lainsäädäntöohjelman ja puitteet tuleville toimille, jotka sisältyvät seuraaviin työohjelmiin ja joiden valmistelu, kuten arvioinnit, kuulemiset ja vaikutustenarvioinnit, aloitetaan jo vuonna 2016. Asialistan kärkeen on nostettu sellaiset lainsäädäntömuutokset, jotka (edellyttäen että ne hyväksytään nopeasti) voivat vaikuttaa suoraan työllisyyteen ja kasvuun, ympäristöön ja sosiaaliseen hyvinvointiin, turvallisuuteen ja siihen, miten toimimme verkostoituneessa maailmassa. Suorilla vaaleilla valittu Euroopan parlamentti ja kunkin kansallisen hallituksen ministereistä koottu ministerineuvosto, jotka yhdessä käyttävät EU:n lainsäädäntövaltaa, ovat hyväksyneet ennennäkemättömän nopeasti komission ehdotukset, jotka koskevat Euroopan strategisten investointien rahastoa (ESIR), EU:n talousarvion muuttamista vuonna 2015 pakolaiskriisin hoitoon tarvittavan rahoitustuen lisäämiseksi, 35 miljardin euron pakettia työllisyyden ja kasvun tukemiseksi Kreikassa ja kiireellisiä päätöksiä kansainvälisen suojelun tarpeessa olevien pakolaisten siirtämiseksi toisiin jäsenvaltioihin unionin sisällä. Tällaiset yhteiset ponnistukset, joiden avulla saadaan nopeiden päätösten ansiosta aikaan tuloksia kaikkein tärkeimmissä asioissa, eivät saisi olla enää poikkeus, vaan niistä on tultava sääntö. Ennen tämän työohjelman laatimista komissio kävikin muiden toimielinten kanssa tiiviitä ja rakentavia keskusteluja, joiden myötä rakennettiin yhteisymmärrystä siitä, mihin asioihin nyt olisi keskityttävä. Parhaatkaan ehdotukset eivät muuta mitään, jos niistä ei saada sovittua, vaan ne jäävät vuosiksi neuvottelupöydälle lepäämään. Siksi komission jo esittämien ehdotusten joukosta on poimittu ne, jotka lainsäädäntövallan käyttäjien olisi hyväksyttävä nopeasti. Vastaavasti komissio aikoo peruuttaa eräitä aiempia ehdotuksia, jotka eivät ole enää ajankohtaisia tai joiden käsittely on keskeytetty tai joiden tavoitteet eivät ole enää riittävän korkealla. Näin voidaan keskittyä käsittelemään ensisijaisia ehdotuksia, joilla on hyvät edellytykset tulla hyväksytyiksi. On tehtävä asioita eri tavalla kuin ennen Uusiin haasteisiin on vastattava uusia ja kunnianhimoisia keinoja käyttäen. Yhtä kunnianhimoisesti on suhtauduttava ajankohtaisiin haasteisiin. Ennen muuta on tarkistettava, että silloin kun toiminta on järkevintä toteuttaa unionin tasolla, se on yhteisten tavoitteiden saavuttamisen kannalta mahdollisimman tehokasta. Merkitystä on tuloksilla, ei hyvillä aikomuksilla. Nykyisen komission tavoitteena on parantaa sääntelyä varmistamalla näytön perusteella, että EU:n toteuttamat toimet todella saavat aikaan myönteisen muutoksen käytännössä. Tätä varten on jatkuvasti valvottava, että unionin lainsäädäntö ja rahoitusohjelmat tuottavat tuloksia tehokkaasti ja pysyvät tarkoituksenmukaisina. Monilla aloilla tarvitaan yhteistä eurooppalaista lähestymistapaa, jotta voidaan saavuttaa unionissa asetetut kunnianhimoiset tavoitteet – korkeatasoinen ympäristönsuojelu, tiukat sosiaaliset ja työllisyysnormit, energiaturvallisuus, menestyvä talous, josta on hyötyä kaikille, yhteisiin arvoihimme perustuva muuttoliikepolitiikka. Vanhentuneilla, liian raskailla tai käytännön soveltamisen kannalta liian monimutkaisilla säännöillä tavoitteita ei kuitenkaan saavuteta. Kun sääntöjä tarkistetaan sen selvittämiseksi, pystytäänkö niiden avulla saavuttamaan näillä aloilla asetetut tavoitteet, tarjoutuu samalla tilaisuus kehittää niitä edelleen. Näin voidaan varmistaa, että esimerkiksi terveyttä ja turvallisuutta koskeva lainsäädäntö toimii ja että sitä myös sovelletaan käytännössä, niin että yhdessä sovitut tiukat normit todella toteutuvat kaikilla työpaikoilla unionin kaikkien työntekijöiden hyväksi. Siksi tässä työohjelmassa esitellään myös suunnitelmia, joiden tarkoituksena on tarkistaa keskeisten alojen voimassa olevaa lainsäädäntöä sen varmistamiseksi, että sen avulla voidaan edelleen saada aikaan myönteisiä muutoksia käytännössä. Samalla ehdotetaan eräiden tarpeettomiksi käyneiden sääntöjen kumoamista. Samassa hengessä haluamme kertoa kansalaisille ja yrityksille uudesta EU:n lainsäädännöstä, jonka soveltaminen alkaa ensi vuonna. Vaikka unionin lainsäädännön seuranta ja tarvittaessa sen soveltamisen varmistaminen ovat komission tärkeimpiä tehtäviä, ne eivät aina ole saaneet osakseen ansaitsemaansa poliittista huomiota. Haluamme tuoda tähän muutoksen tehostamalla toimien täytäntöönpanon valvontaa kaikkein keskeisimmillä aloilla. Tämä tarkoittaa esimerkiksi yhteisiä turvapaikkasääntöjä, joiden on toimittava asianmukaisella tavalla, jotta luottamus sisärajattomaan Schengen-alueeseen säilyisi. Yhteisten eurooppalaisten sääntöjen soveltaminen käytännössä edellyttää tiivistä yhteistyötä muiden toimijoiden kanssa kaikilla eri tasoilla: kansallisella, alueellisella ja paikallisella. Komissio on valmis käyttämään kaikkia saatavilla olevia keinoja, jotta tavoitteet saavutetaan. Aikana, jolloin resursseille on enemmän kysyntää kuin koskaan, EU:n talousarviovaroilla on saatava aikaan todellisia tuloksia. Monivuotisen rahoituskehyksen välitarkistuksen yhteydessä selvitetään, miten rahoitus voitaisiin kohdentaa paremmin ensisijaisiin haasteisiin, esimerkiksi pakolaiskriisin sisäisiin ja ulkoisiin vaikutuksiin. Komissio aikoo myös ehdottaa Tuloksiin keskittyvää EU:n talousarviota koskevaa strategiaa, jonka nojalla rahoituksessa keskityttäisiin nykyistä voimakkaammin tulosten aikaansaamiseen. Innovatiivisten rahoitusvälineiden käyttöä voidaan edelleen helpottaa, minkä lisäksi olisi tuntuvasti parannettava yksinkertaistamista (etenkin maatalouden, Euroopan rakenne- ja investointirahastojen ja tutkimustoiminnan alalla), toimintatehokkuutta ja toimenpiteitä, joiden avulla varojen tuloksellisuus yhdistetään talouden tehokkaaseen ohjaukseen ja hallintaan. Tämän komission tavoitteena on myös tällä toisella toimikaudella olla isoissa asioissa iso ja saada niissä aikaan entistä parempia tuloksiaja pienempi ja vaatimattomampi pienissä asioissa, jotka eivät edellytä EU:n yhteisiä toimia. Tämän työohjelman runkona ovat ne kymmenen painopistettä, jotka puheenjohtaja Juncker määritti komission toimikauden alussa. Komissio vahvistaa työohjelmassa sitoumuksensa toimia yhdessä Euroopan parlamentissa ja neuvostossa työskentelevien kumppaniensa kanssa unionin kansalaisten odottamien tulosten aikaansaamiseksi. Eurooppaan kohdistuvat haasteet huomioon ottaen emme voi toimia ikään kuin mitään erityistä ei olisi tapahtumassa. *** 1. Uutta pontta työllisyyteen, kasvuun ja investointeihin

Eurooppalaiset ovat kautta aikojen osoittaneet olevansa uutteria, innovatiivisia ja luovia ja taitavia myymään keksintönsä maailmalle. Meillä ei ole varaa menettää tällaista lahjakkuutta ja potentiaalia kokonaisen sukupolven osalta. Komissio tukee myös jatkossa jäsenvaltioiden toimia työllisyyden parantamiseksi. Nuorisotyöllisyysaloitteen täytäntöönpanon nopeuttamiseen on osoitettu etupainotteisesti miljardi euroa, jotta 650 000 nuorta eri puolilla Eurooppaa löytäisi työ-, oppisopimus-, harjoittelu- tai jatkokoulutuspaikan. Jäsenvaltioille on annettu ohjeistusta pitkäaikaistyöttömien työhönpaluun helpottamiseksi. Eurooppalaisille on tarjottava keinoja mukautua nopeasti muuttuvan maailman ja kehittyvien työmarkkinoiden tarpeisiin. Komission esittämän uuden osaamisen ohjelman avulla edistetään elinikäistä investointia inhimilliseen pääomaan ammatti- ja korkeakoulutuksesta digitaali- ja huipputeknologian asiantuntemukseen ja niihin elämäntaitoihin, joita kansalaiset tarvitsevat voidakseen osallistua aktiivisesti muuttuvaan työelämään ja yhteiskuntaan. Erityistä huomiota on kiinnitettävä työ- ja yksityiselämän tasapainoon, jotta voidaan lisätä naisten osallistumista työmarkkinoille. Naisten johtokuntapaikkoja koskeva direktiivi on määrä hyväksyä vuonna 2016, ja komissio jatkaa käytännön toimia sukupuolten tasa-arvon edistämiseksi. Myös eurooppalaisten yritysten olisi parhaansa mukaan pyrittävä hyödyntämään sisämarkkinoiden tarjoamia mahdollisuuksia kasvaa ja kilpailla maailmanlaajuisesti. Sitä varten ne tarvitsevat vakaata rahoitusta, terveen liiketoimintaympäristön ja nykyaikaista infrastruktuuria. Euroopan investointiohjelma on nyt täydessä vauhdissa. Myös Euroopan strategisten investointien rahasto (ESIR) on aloittanut toimintansa ja tarjoaa laadukkaita investointeja, joiden avulla voidaan antaa pontta Euroopan taloudelle ja tutkimustoiminnalle. Jatkossa on tarkoitus keskittyä investointiympäristön parantamiseen ja sisämarkkinoiden syventämiseen, jotta ne voivat tuottaa eurooppalaisille parempia tuloksia vähentämällä yritysten toimintaa haittaavia esteitä ja kehittämällä innovaatioita edistävää toimintaympäristöä. Euroopan tulevan kestävyyden turvaaminen edellyttää, että toimiin ryhdytään nyt. Komissio esittää uutta lähestymistapaa, jonka avulla taataan Euroopan talouskasvu sekä sosiaalinen ja ympäristön kestävyys vuoden 2020 jälkeisenä aikana ottaen samalla huomioon Eurooppa 2020 strategian uudelleentarkastelu sekä YK:n kestävän kehityksen tavoitteiden toteuttaminen unionin sisällä ja sen ulkopuolella. On olennaisen tärkeää käyttää resursseja optimaalisella tavalla sen varmistamiseksi, että kasvu on vihreää ja osallistavaa. Ensi vuonna alkaa kiertotaloutta koskevan toimintasuunnitelman täytäntöönpano. Sen avulla luodaan raaka-aineiden ja resurssien uusiokäytön sisämarkkinat, mikä tukee siirtymistä pois lineaarisesta taloudesta. Tämä edellyttää toimenpiteiden toteuttamista tuotantosyklin kaikissa eri vaiheissa raaka-aineiden hankinnasta valmistukseen, kulutukseen, jätteiden käsittelyyn ja kierrättämiseen. Lisäksi tarvitaan innovointia, jotta voidaan hyödyntää talouden ja ympäristön kannalta tehokkaita liiketoimintamahdollisuuksia. Kestävä tulevaisuus edellyttää myös terveelliseen ympäristöön kohdistuvien uhkien ennakoimista ja lieventämistä. Komissio tukee edelleen jäsenvaltioita mikrobilääkeresistenssin torjunnassa ja osallistuu myös tämän uhkan kukistamiseen liittyvään maailmanlaajuiseen toimintaan. Lisäksi aloitetaan terveydenhuollon menetelmien arviointiin liittyvät valmistelutoimet ja tehostetaan sitä koskevaa kuulemista, jotta voidaan parantaa terveydenhoitotuotteiden sisämarkkinoiden toimintaa. Jo aloitetut monimutkaiset valmistelutoimet eurooppalaisten suojaamiseksi hormonaalisiin haitta-aineisiin liittyviltä vaaroilta saatetaan päätökseen, minkä jälkeen käynnistetään seurantatoimet. Voimassa olevan työterveys- ja turvallisuuslainsäädännön tarkistuksen yhteydessä tarkastellaan muun muassa syöpää ja perimän muutoksia aiheuttavia aineita, joten tarkistus parantaa työntekijöiden suojelua koskevan EU:n kehyksen tehokkuutta ja tuloksellisuutta. 2. Yhdennetyt digitaaliset sisämarkkinat Menestyvä digitaalinen talous voi laajentaa markkinoita ja luoda uusia työllistymismahdollisuuksia. Euroopasta voi tulla tällä alalla johtava toimija, jos pystymme voittamaan markkinoiden hajanaisuuden, parantamaan eurooppalaisille kuluttajille suunnattua tarjontaa ja avaamaan uusia liiketoimintamahdollisuuksia. Tätä varten komissio esitti toukokuussa 2015 digitaalisia sisämarkkinoita koskevan ehdotuksen. Tavoitteena on esittää kaikki tähän liittyvät ehdotukset vuoden 2016 loppuun mennessä, niin että unionissa voidaan luoda täysin toimivat digitaaliset sisämarkkinat vielä tämän komission toimikauden aikana. Joulukuussa komissio esittää näkemyksensä nykyaikaisemmista ja eurooppalaisemmista tekijänoikeussäännöistä, joissa otetaan huomioon digitaalinen vallankumous. Lisäksi esitetään ehdotuksia digitaalisopimusoikeuksista. Myöhemmin vuoden 2016 aikana esitetään myös tekijänoikeuksia, maakohtaisia estoja, datan vapaata liikkuvuutta ja sähköisen kaupankäynnin arvonlisäveroa koskevat aloitteet. Nyt kun Euroopan yhteen liittämistä koskevista ehdotuksista on päästy yhteisymmärrykseen ja esimerkiksi verkkovierailumaksuista luovutaan vuoteen 2017 mennessä, komissio valmistelee televiestinnän sääntelykehyksen kattavaa tarkistusta. REFIT-tarkistusten yhteydessä tarkastellaan uudelleen audiovisuaali- ja mediapalveludirektiiviä, satelliitti- ja kaapelidirektiiviä ja kuluttajansuojaa koskevasta yhteistyöstä annettua asetusta, jotta voidaan varmistaa, että järjestelmä on kansalaisten kannalta toimiva. Lainsäädäntövallan käyttäjien kanssa pyritään pääsemään vuoden loppuun mennessä sopimukseen tietosuojan uudistamisesta sekä verkko- ja tietoturvadirektiivistä. Nämä ovat kaksi keskeistä elementtiä, kun pyritään rakentamaan luottamusta ja turvallisuutta kasvavilla digitaalisilla sisämarkkinoilla. Kunnianhimoisena tavoitteenamme on edelleen purkaa kansalliset suojamuurit televiestintäsektorilla, tekijänoikeus- ja tietosuojalainsäädännössä, radiotaajuuksien hallinnoinnissa ja kilpailulainsäädännössä, kulttuurinen monimuotoisuus täysimääräisesti huomioon ottaen. Luomalla yhdennetyt digitaaliset sisämarkkinat voidaan saada aikaan 250 miljardin euron lisäkasvu Euroopassa tämän komission toimikauden aikana, luoda satojatuhansia uusia työpaikkoja varsinkin nuorille ja edetä kohti vireää osaamisyhteiskuntaa. 3. Joustava energiaunioni ja tulevaisuuteen suuntautuva ilmastonmuutospolitiikka Komissio on esittänyt energiaunionin strategiakehyksessä keskeisiä toimia, joilla varmistetaan energian toimitusvarmuus, vähennetään riippuvuutta energiantuonnista, yhdistetään kansallisia markkinoita, lisätään energiatehokkuutta, pyritään vähähiiliseen talouteen ja edistetään tutkimusta, innovaatioita ja kilpailukykyä energia-alalla. Valtaosa energiaunionin etenemissuunnitelmassa mainituista ehdotuksista esitetään vuonna 2016. Edistymisestä ja tarvittavista lisätoimista raportoidaan säännöllisesti energiaunionin tilaa koskevassa katsauksessa. EU on Pariisin ilmastokonferenssissa keskeinen toimija, ja vuoteen 2030 ulottuvan energia- ja ilmastopaketin täytäntöönpano on tulevana vuonna keskeinen painopiste, jotta voidaan varmistaa, että asetetut tavoitteet saavutetaan. Vuonna 2016 komissio esittää ehdotuksen taakanjaosta päästökauppajärjestelmän ulkopuolisilla aloilla, kuten talotekniikassa, maataloudessa ja liikenteen hiilidioksidipäästöjen vähentämisessä. Komissio edistää ”saastuttaja maksaa”- ja ”käyttäjä maksaa” -periaatteisiin perustuvia syrjimättömiä tiemaksujärjestelmiä ja pyrkimyksiä luoda Eurooppaan yhtenäinen liikennealue, jonka ansiosta nykyisen tieinfrastruktuurin käyttöä voidaan tehostaa ja aluskapasiteetin käyttöä sujuvoittaa. Jotta voitaisiin nopeuttaa siirtymistä ympäristöystävällisiin energiamuotoihin, komissio esittää ehdotukset energiamarkkinoiden uudesta rakenteesta, sähköverkkojen yhteenliittämisen 15 prosentin tavoitteen saavuttamisesta vuoteen 2030 mennessä, energian toimitusvarmuudesta, uusiutuvasta energiasta ja energiatehokkuudesta. Lisäksi laaditaan yhdennetty strategia energiaunioniin liittyvän tutkimuksen, innovoinnin ja kilpailukyvyn edistämiseksi, jotta voidaan hyödyntää vähähiilisen talouden kasvua ja työllisyyttä edistävää potentiaalia. 4. Syvemmät ja oikeudenmukaisemmat sisämarkkinat ja lujempi teollisuuspohja Sisämarkkinat ovat Euroopan tärkein valtti ja ainutlaatuinen voimavara. Sisämarkkinat mahdollistavat ihmisten, tuotteiden, palvelujen ja pääomien vapaan liikkuvuuden. Ne tuovat kuluttajille enemmän valinnanvaraa ja halvemmat hinnat. Niiden ansiosta ihmiset voivat asua, työskennellä ja opiskella missä haluavat. Ne tarjoavat uusia mahdollisuuksia eri alojen ammattilaisille ja yrityksille vähentämällä rajat ylittävän toiminnan edellyttämää byrokratiaa. Sisämarkkinat luovat pohjan eurooppalaisten yritysten kilpailukyvylle. Tällä viikolla hyväksytyssä sisämarkkinastrategiassa komissio korostaa tarvetta kehittää edelleen näitä vahvuuksia ja hyödyntää entistä paremmin sisämarkkinoiden täyttä potentiaalia mukautumalla talouden muuttuviin olosuhteisiin ja tekemällä sisämarkkinoista alusta, jolta eurooppalaiset yritykset ja teollisuus voivat ponnistaa menestykseen maailmantaloudessa. Nyt keskitytään konkreettisiin toimenpiteisiin, joiden avulla autetaan startup-yrityksiä kasvamaan, hyödynnetään yhteistyötaloudesta nousevien uusien liiketoimintamallien potentiaalia, helpotetaan palvelujen rajat ylittävää tarjontaa, päivitetään EU:n normijärjestelmä ja varmistetaan, että sisämarkkinalainsäädäntöä sovelletaan ja että sen täytäntöönpanoa valvotaan asianmukaisella tavalla. Tavoitteena on poistaa maantieliikennemarkkinoille pääsyä haittaavat oikeudelliset ja tekniset esteet ja vahvistaa tällä alalla sovellettavan sosiaalilainsäädännön täytäntöönpanon valvontaa. Pk- ja startup-yrityksiä autetaan kasvamaan poistamalla sääntelyyn liittyviä esteitä ja helpottamalla rahoituksen saantia. Komissio aikoo esittää uuden aloitteen, joka koskee ennaltaehkäiseviä uudelleenjärjestelyjä ja toisen mahdollisuuden antamista konkurssiin joutuneille yrittäjille. Keskeinen osa tätä työtä on pääomamarkkinaunionin toteuttaminen, sillä pääomien, rahoituksen ja talletusten sisämarkkinoiden avulla voidaan merkittävällä tavalla poistaa investointien pullonkauloja ja auttaa yrityksiä kasvamaan kaikkialla sisämarkkinoiden alueella. On tärkeää, että lainsäädäntövallan käyttäjät hyväksyvät nopeasti arvopaperistamista koskevan komission ehdotuksen. Komissio esittää myöhemmin vuoden aikana myös ehdotuksen esitedirektiivin uudelleentarkastelusta. Tarkoituksena on helpottaa pienten yritysten listautumista pörssiin ja mahdollisuuksia saada rahoitusta markkinoilta sekä edistää riskipääomarahastojen luomista ja kehittää uutta riskipääomakulttuuria uusien yritystoimintamahdollisuuksien luomiseksi. Auttaakseen kansalaisia hyödyntämään mahdollisimman hyvin sisämarkkinoiden tarjoamia työllistymismahdollisuuksia komissio on jo esittänyt toimenpiteitä, joilla vahvistetaan Euroopan ammatillisen liikkuvuuden portaalia (EURES) ja työvoimapalvelujen yhteistyötä. Myöhemmin vuoden mittaan esitettäviin työvoiman liikkuvuutta koskeviin ehdotuksiin sisältyy muun muassa toimenpiteitä väärinkäytösten estämiseksi sovittamalla sosiaaliturvajärjestelmät paremmin yhteen. Lähetettyjä työntekijöitä koskeva direktiivi tarkistetaan kohdennetusti, jotta voidaan puuttua sosiaalista polkumyyntiä ja aivovientiä aiheuttaviin epäoikeudenmukaisiin käytäntöihin huolehtimalla siitä, että samasta työstä maksetaan samassa paikassa sama palkka. Lisäksi pyritään erityisesti parantamaan vammaisten mahdollisuuksia hankkia tiettyjä tavaroita ja palveluja.

Vuonna 2016 tarkastellaan myös lähemmin tiettyjä sektoreita joko niiden kasvupotentiaalin tai niihin liittyvien erityisten haasteiden vuoksi. Komissio esittää strategian, jonka avulla Euroopan taloudelle ja kansalaisille pyritään saamaan mahdollisimman paljon hyötyä EU:n avaruusohjelmista, kuten Galileosta ja Copernicuksesta. Komissio laatii ja panee täytäntöön toimintasuunnitelman sen varmistamiseksi, että unionin puolustusmarkkinat ovat valmiit kohtaamaan tulevaisuuden turvallisuustarpeet. Komissio myös laatii myöhemmin vuoden aikana esitettävän ilmailualan strategian jatkotoimet. Maatalousalan kehityksen vuoksi komissio esittää maitomarkkinoiden toimintaa koskevan kertomuksen jo vuonna 2016. Komissio esittää arvonlisäveroa koskevan toimintasuunnitelman, jonka avulla jatketaan etenemistä kohti tehokasta ja petoksilta suojattua lopullista arvonlisäverojärjestelmää, sekä alv-kantoja ja sähköistä kaupankäyntiä koskevat aloitteet digitaalisia sisämarkkinoita koskevan strategian yhteydessä. Toisaalta on tarkoitus peruuttaa eräät sellaiset arvonlisäveroa koskevat ehdotukset, joiden käsittely ei ole juuri edennyt neuvostossa tai joihin sisältyvät huomattavat yksinkertaistamismahdollisuudet ovat vesittyneet liiaksi, kuten vakiomuotoisen alv-ilmoituksen tapauksessa on käynyt. Komissio haluaa myös viedä eteenpäin oikeudenmukaista, tehokasta ja kasvua edistävää yhtiöverotusta sen periaatteen mukaisesti, että yritysten olisi maksettava veroja siinä maassa, missä niiden voitot on tuotettu. Komissio esittää toimenpiteitä, joilla parannetaan yhtiöverojärjestelmän läpinäkyvyyttä ja torjutaan veronkiertoa, muun muassa panemalla täytäntöön veropohjan rapautumista ja voitonsiirtoja koskevat kansainväliset standardit. Yhteistä yhdistettyä veropohjaa koskeva ehdotus, jonka käsittely on keskeytetty, on tarkoitus peruuttaa. Se korvataan ehdotuksilla vaiheittaisesta lähestymistavasta, jossa ensimmäisenä vaiheena on pakollinen veropohja. Näin voidaan parantaa sisämarkkinoita yritysten kannalta ja tukkia samalla porsaanreikiä ja varmistaa, että kaikki yritykset maksavat osansa veroista. 5. Syvempi ja oikeudenmukaisempi talous- ja rahaliitto Komissio on juuri esittänyt keskeiset ehdotukset talous- ja rahaliiton (EMU) viimeistelyn ensimmäistä vaihetta varten viiden puheenjohtajan katsauksen mukaisesti. Ehdotukset koskevat uutta lähestymistapaa eurooppalaiseen ohjausjaksoon ja talouden ohjausjärjestelmän välineistön parantamista, johon kuuluu kansallisten kilpailukykykomiteoiden ja neuvoa-antavan Euroopan finanssipoliittisen komitean perustaminen. Komissio ehdottaa paremman vuoropuhelun rakentamista komission ja Euroopan parlamentin välille, jotta voidaan parantaa demokraattista vastuuvelvollisuutta Euroopan talouden ohjausjärjestelmässä. Komissio vaatii myös euroalueelle nykyistä yhtenäisempää edustusta kansainvälisiin organisaatioihin, erityisesti Kansainväliseen valuuttarahastoon. Vuoden loppuun mennessä komissio esittää jälleenvakuutusmekanismiin perustuvan eurooppalaisen talletussuojajärjestelmän sekä keinoja vähentää riskejä ja varmistaa tasapuoliset toimintaedellytykset pankkisektorilla. Nämä toimenpiteet ovat merkittävä askel kohti joustavampaa ja vauraampaa talous- ja rahaliittoa. Vuonna 2016 talouden ohjausjaksossa paneudutaan nykyistä voimakkaammin koko euroalueen finanssi- ja taloustilanteeseen, korostetaan jäsenvaltioiden panostusta työllisyyteen ja sosiaaliseen suorituskykyyn ja edistetään lähentymistä muun muassa poistamalla investointien kansallisia esteitä. Tätä edistää osaltaan Euroopan sosiaalisten oikeuksien pilarin luominen. Komissio noudattaa sen toteuttamisessa kahta toisiaan täydentävää toimintalinjaa: ensinnäkin päivitetään voimassa olevaa sosiaalilainsäädäntöä ja korjataan siinä havaittuja puutteita, jotta voidaan ottaa huomioon työelämän nykytodellisuus ja varmistaa, että työnantajien ja työntekijöiden suhde pysyy tasapainossa myös työnteon uusien mallien puitteissa; toiseksi määritetään sosiaalisiin kysymyksiin ja erityisesti joustoturvaan liittyvät viitearvot jäsenvaltioiden parhaiden käytäntöjen pohjalta, jotta talouksia voidaan lähentää yhä korkeammalle tasolle erityisesti euroalueella työmarkkinoiden toiminnan, osaamisen ja sosiaaliturvan osalta. Komissio vie tätä työtä eteenpäin tiiviissä vuoropuhelussa Euroopan parlamentin, jäsenvaltioiden, kansallisten parlamenttien ja työmarkkinaosapuolten kanssa. Komissio valmistelee siirtymistä talous- ja rahaliiton viimeistelyn vaiheesta 1 vaiheeseen 2 ja keväällä 2017 julkaistavaa valkoista kirjaa käynnistämällä koko EU:n kattavan laajan kuulemisen ja keskustelun. Lisäksi hyödynnetään kesällä 2016 perustettavan korkean tason asiantuntijaryhmän panosta tähän analyysiin. Euroopan parlamentti on tiiviisti mukana kaikissa näissä valmistelutoimissa. 6. Kohtuullinen ja tasapainoinen vapaakauppasopimus Yhdysvaltojen kanssa Kansainvälinen kauppa ja investointitoiminta ovat Euroopan talouden elpymisen kannalta keskeisiä tekijöitä. EU:lla on ainutlaatuiset edellytykset varmistaa, että globalisaation tarjoamat mahdollisuudet valjastetaan eurooppalaisten palvelukseen läpinäkyvällä ja sosiaalisesti ja ympäristön kannalta vastuullisella tavalla. Aktiivisen kauppapolitiikan avulla voidaan varmistaa EU:n yhteydet globaalin kasvun nouseviin keskuksiin ja osallistuminen uusiin digitaalisiin ja globaaleihin arvoketjuihin. Näin eurooppalaisille yrityksille avautuu uusia mahdollisuuksia ja syntyy laadukkaita työpaikkoja ilman, että joudutaan tinkimään eurooppalaisista arvoista tai normeista. Yhdysvaltojen kanssa solmittava transatlanttinen kauppa- ja investointikumppanuussopimus (TTIP) on keskeinen painopiste myös vuonna 2016. Komissio on sitoutunut neuvottelemaan Yhdysvaltojen kanssa oikeudenmukaisen ja tasapainoisen sopimuksen investointisuojaa koskevaa uutta lähestymistapaa noudattaen. Yhteistyötä Aasian ja Tyynenmeren alueen kanssa on tarkoitus tiivistää muun muassa EU:n ja Japanin välillä neuvoteltavan vapaakauppasopimuksen ja EU:n ja Kiinan investointisopimuksen puitteissa. Lisäksi komissio aikoo pyytää neuvotteluohjeet vapaakauppasopimuksen tekemiseksi Australian ja Uuden-Seelannin kanssa ja aloittaa vapaakauppaneuvottelut Filippiinien ja Indonesian kanssa sitten kun edellytykset sitä varten ovat olemassa. Tämä kahdenvälistä kauppaa koskeva kunnianhimoinen toimintasuunnitelma kattaa jo 27 neuvottelukumppania ja täydentää Maailman kauppajärjestön monenvälistä järjestelmää, joka on edelleen EU:n lähestymistavan keskiössä. Vuonna 2016 komissio pyrkii aloittamaan useiden uusien sopimusten väliaikaisen soveltamisen; näitä ovat muun muassa Kanadan sekä useiden Afrikan, Karibian ja Tyynenmeren maiden kanssa tehdyt sopimukset. Muun muassa itäisten naapurimaiden kanssa tehtyjen voimassa olevien sopimusten soveltamista seurataan tiiviisti. Esimerkiksi Turkin, Meksikon ja Chilen kanssa tehtyjä voimassa olevia sopimuksia on tarkoitus päivittää vallitsevan taloustilanteen perusteella. Aiemmin tässä kuussa esitetyn uuden kauppa- ja investointistrategian pohjalta on tarkoitus päivittää kauppapolitiikan välineitä ja suunnata sitä vahvemmin kohti palveluita, digitaalista kaupankäyntiä, liikkuvuutta, luonnonvarojen saatavuutta ja innovointia sekä muita työllisyyden ja kasvun tekijöitä. Komissio panostaa entistä voimakkaammin täytäntöönpanoon ja sen valvontaan varmistaakseen, että kauppasopimusten avulla luodut mahdollisuudet synnyttävät todellisia tuloksia. Samalla kiinnitetään erityistä huomiota pk-yrityksiin ja tuetaan työntekijöitä muutokseen sopeutumisessa. Toimia jatketaan myös kauppaneuvottelujen läpinäkyvyyden lisäämiseksi sidosryhmien ja kansalaisten kannalta. 7. Luottamukseen ja perusoikeuksien kunnioittamiseen perustuva oikeusalue Terrorismi ja radikalisoituminen, järjestäytynyt rikollisuus ja kyberrikollisuus uhkaavat eurooppalaisten turvallisuutta. Koska nämä ilmiöt ovat luonnostaan rajat ylittäviä, ne edellyttävät toimia EU:n tasolla. Komissio keskittyy Euroopan turvallisuusagendan täytäntöönpanoon, johon liittyvät muun muassa ehdotus terrorismia koskevan puitepäätöksen tarkistamiseksi ulkomaisiin terroristitaistelijoihin liittyvän ilmiön osalta sekä ehdotus muilla maksuvälineillä kuin käteisrahalla tehtävien petosten ja väärennösten torjunnasta. Tuliaseiden valvontaa koskevan säädöskehyksen tarkistaminen jatkuu. Entistä enemmän huomiota pyritään kiinnittämään operatiiviseen yhteistyöhön ja välineisiin, jotka luovat perustan rajat ylittävän lainvalvontatyön kannalta välttämättömälle keskinäiselle luottamukselle, perusoikeuksia samalla täysimääräisesti kunnioittaen. Lainsäädäntövallan käyttäjien olisi hyväksyttävä tietosuojauudistus (asetus ja direktiivi) ja EU:n matkustajarekisteritietoja koskeva ehdotus vuoden loppuun mennessä. Komissio aikoo tehdä Yhdysvaltojen kanssa henkilötietojen siirtämistä lainvalvontatarkoituksessa koskevan vahvan sopimuksen, jossa määritetään tarvittavat takeet, kuten yksilöiden oikeussuojakeinot. Viimeaikaisen oikeuskäytännön perusteella tavoitteena on luoda uudet puitteet, joiden avulla voidaan taata yritysten Yhdysvalloissa säilyttämien henkilötietojen asianmukainen suojelu. Lainsäädäntövallan käyttäjien olisi tärkeää edetä vuonna 2016 Euroopan syyttäjänvirastoa ja Europolin uudistamista koskevien ehdotusten hyväksymisessä. Komissio jatkaa myös toimia, joiden tarkoituksena on selkeyttää muutoksenhaku- ja vireillepano-oikeutta ympäristöasioissa. Komissio jatkaa toimia, jotka koskevat EU:n liittymistä Euroopan ihmisoikeussopimukseen, ja ottaa siinä yhteydessä täysimääräisesti huomioon unionin tuomioistuimen lausunnon. 8. Kohti uudenlaista maahanmuuttopolitiikkaa Pakolaiskriisin hoitaminen ja EU:n ulkorajoihin kohdistuvan muuttopaineen hallinta on unionin tämänhetkisistä haasteista suurin. Naapurialueillamme vallitsevan epävakauden, sodan ja köyhyyden vuoksi nämä kysymykset on pidettävä asialistan kärjessä myös tulevina vuosina.